Hafliði Ólafsson , bóndi frá Garpsdal . Stöð 2 / Egill Aðalsteinsson . Vindorkuver með 35 vindmyllum gæti risið á fjöllum ofan Garpsdals í Gilsfirði , miðað við áform sem orkufyrirtæki í eigu Dana og Íra hefur kynnt heimamönnum . Fjárfestingin er talin nema yfir sextán milljörðum króna . Þetta kom fram í fréttum Stöðvar 2 . Gilsfjörður er sá fjörður sem næstum klýfur Vestfjarðakjálkann frá öðrum landshlutum . Garpsdalur opnast fyrir miðjum firðinum að norðanverðu og þar vilja menn núna virkja vindinn . En fyrst þurfti að spyrja Garpsdalshjónin Hafliða Ólafsson og Ingibjörgu Kristjánsdóttur . „ Það komu hingað útlendingar í vetur og höfðu áhuga fyrir þessu , “ segir Hafliði bóndi frá Garpsdal . Séð norður yfir Gilsfjörð inn í Garpsdal . Stöð 2 / Egill Aðalsteinsson . Þeir voru frá danska vindmylluframleiðandum Vestas og írska orkufyrirtækinu EM Power , sem nú hafa stofnað félagið EM Orku um verkefnið . „ Mér líst ágætlega á það , ef það verður einhverntímann að veruleika , “ segir Hafliði og segir þetta mjög stórar hugmyndir ; að reisa 115 megavatta vindmylluorkuver á fjöllunum inn af Garpsdal fyrir 16,2 milljarða króna . Það yrði stærsta fjárfesting í sögu Reykhólahrepps . „ Þetta er ótrúlegt . 35 vindmyllur , - ég held að hvert stykki sé 150 metrar á hæð . Mér skilst að orkan frá þessu sé á við tvær Hvalárvirkjanir , þannig að ég held að það hljóti allir að fagna þessu , “ segir Ingimar Ingimarsson , oddviti Reykhólahrepps . Ingimar Ingimarsson er oddviti Reykhólahrepps . Stöð 2 / Egill Aðalsteinsson . Ríkarður Örn Ragnarsson , verkefnastjóri EM Orku , segir vindmælingar hafnar sem og umhverfismat . Staðsetningin þýði að mannvirkin verði úr augsýn flestra íbúa . Ingimar oddviti kveðst þó sannfærður um að einhverjum muni þykja þetta ljótt . „ En þetta er 25 ára líftími sem vindmyllur hafa . Og eftir 25 ár þarftu að taka þetta niður og þá sést ekkert í náttúrunni eftir þetta . Þannig að : Prufa þetta í 25 ár , “ segir oddvitinn . Ef öll leyfi fást er stefnt að því að framkvæmdir hefjist eftir þrjú ár og raforkuframleiðsla árið 2022 . „ Að minnsta kosti hefur verið talað um 4 - 6 störf . Þá erum við að tala um tæknimenntuð störf sem við myndum nú fagna hér í sveitinni , “ segir Ingimar . Vindmyllurnar er áformaðar á fjöllunum inn af Garpsdal fyrir miðri mynd . Stöð 2 / Egill Aðalsteinsson . „ Okkur vantar eitthvað fleira en búskapinn hérna . Það er allt til bóta , “ segir Hafliði í Garpsdal . Svo kæmu af þessu umtalsverð fasteignagjöld , segir oddviti Reykhólahrepps . „ Ég myndi segja að þetta hefði mjög góð áhrif fyrir þetta sveitarfélag . Og fyrir utan náttúrulega rafmagnsöryggið , “ segir Ingimar . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .